Illum il-Kummissjoni adottat l-ewwel programm ta' ħidma annwali tal-Erasmus+ 2021-2027. B'baġit ta' EUR 26.2 biljun (meta mqabbel ma' EUR 14.7 biljun għall-perjodu 2014-2020), ikkomplementat b'madwar EUR 2.2 biljun mill-istrumenti esterni tal-UE, il-programm rinovat se jiffinanzja proġetti ta' mobbiltà fit-tagħlim u ta' kooperazzjoni transfruntiera għal 10 miljun Ewropew ta' kull età u minn kull sfond. Se jara li jkun saħansitra aktar inklużiv u li jappoġġa t-tranżizzjoni ekoloġika u dik diġitali, kif stabbilit fiż-Żona Ewropea tal-Edukazzjoni. L-Erasmus+ se jappoġġa wkoll ir-reżiljenza tas-sistemi tal-edukazzjoni u t-taħriġ fil-kuntest tal-pandemija. Il-Viċi President għall-Promozzjoni tal-Istil ta' Ħajja Ewropew Tagħna, Margaritis Schinas, qal: “Jien sodisfatt bit-tnedija tal-programm Erasmus+ il-ġdid, li wera li huwa waħda mill-kisbiet kbar tal-Unjoni Ewropea. Se jkompli joffri opportunitajiet ta' tagħlim lil mijiet ta' eluf ta' Ewropej u benefiċjarji minn pajjiżi assoċjati. Filwaqt li joffrilna esperjenza ta' mobbiltà u ta' fehim komuni fost Ewropej oħra li taf tbiddlilna ħajjitna, il-programm se jgħinna wkoll inwettqu l-ambizzjonijiet tagħna għal Ewropa aktar ġusta u aktar ekoloġika.” Il-Kummissarju għall-Innovazzjoni, ir-Riċerka, il-Kultura, l-Edukazzjoni u ż-Żgħażagħ, Mariya Gabriel, qalet: “Il-fatt li l-baġit tal-Erasmus+ għas-seba' snin li ġejjin kważi rdoppja juri l-importanza mogħtija lill-edukazzjoni, it-tagħlim tul il-ħajja u ż-żgħażagħ fl-Ewropa. L-Erasmus+ jibqa' programm uniku meta wieħed iqis id-daqs, l-ambitu u r-rikonoxximent globali tiegħu. Il-programm ikopri 33 pajjiż u huwa aċċessibbli għall-bqija tad-dinja permezz tal-attivitajiet internazzjonali tiegħu. Nistieden lill-organizzazzjonijiet pubbliċi u privati kollha attivi fl-oqsma tal-edukazzjoni, it-taħriġ, iż-żgħażagħ u l-isport biex jikkonsultaw is-sejħiet għal proposti li għadhom kif ġew ippubblikati u japplikaw għall-finanzjament. Bis-saħħa tal-Erasmus+ se nagħmlu ż-żona Ewropea tal-edukazzjoni realtà.” L-adozzjoni tal-lum tal-programm ta' ħidma annwali twitti t-triq għall-ewwel sejħiet għal proposti taħt l-Erasmus+ il-ġdid, li ġew ippubblikati llum ukoll. Kull korp pubbliku jew privat attiv fl-oqsma tal-edukazzjoni, tat-taħriġ, taż-żgħażagħ u tal-isport jista' japplika għal finanzjament, bl-għajnuna tal-aġenziji nazzjonali tal-Erasmus+ ibbażati fl-Istati Membri kollha tal-UE u fil-pajjiżi terzi assoċjati mal-programm. Il-programm Erasmus+ il-ġdid jipprovdi opportunitajiet għal perjodi ta' studju barra mill-pajjiż, traineeships, apprendistati u skambji tal-persunal fl-oqsma kollha tal-edukazzjoni, tat-taħriġ, taż-żgħażagħ u tal-isport. Huwa miftuħ għall-istudenti tal-iskola, l-istudenti tal-edukazzjoni għolja u tal-edukazzjoni u t-taħriġ vokazzjonali, l-istudenti adulti, l-iskambji taż-żgħażagħ, il-ħaddiema żgħażagħ u l-coaches tal-isport. Minbarra l-mobbiltà, li tirrappreżenta 70% tal-baġit, l-Erasmus+ il-ġdid jinvesti wkoll fi proġetti ta' kooperazzjoni transfruntiera. Dawn jistgħu jkunu bejn istituzzjonijiet tal-edukazzjoni (eż. l-inizjattiva tal-Universitajiet Ewropej), skejjel, kulleġġi ta' edukazzjoni u taħriġ tal-għalliema (eż. Akkademji tal-Għalliema Erasmus+), ċentri ta' tagħlim għall-adulti, organizzazzjonijiet taż-żgħażagħ u tal-isport, fornituri ta' edukazzjoni u taħriġ vokazzjonali (eż. Ċentri ta' Eċċellenza Vokazzjonali) u atturi oħra fil-qasam tat-tagħlim. Il-karatteristiċi ewlenin tal-programm Erasmus+ 2021-2027 huma: L-isforz ta' reżiljenza tal-Erasmus+ fil-kuntest tal-pandemija se jimmobilizza mijiet ta' eluf ta' skejjel, istituzzjonijiet tal-edukazzjoni għolja, istituti tat-taħriġ vokazzjonali, għalliema, żgħażagħ, organizzazzjonijiet taż-żgħażagħ u tal-isport, is-soċjetà ċivili u partijiet ikkonċernati oħra. Il-programm se jgħin biex jitħaffu prattiki ġodda li jtejbu l-kwalità u r-rilevanza tas-sistemi tal-edukazzjoni, tat-taħriġ u taż-żgħażagħ madwar l-Ewropa fil-livell nazzjonali, reġjonali u lokali. Magħruf bħala Erasmus+ mill-2014, meta l-ambitu tal-attivitajiet tiegħu ġie mwessa', dan il-programm emblematiku huwa kklassifikat mill-Ewropej bħala t-tielet l-aktar riżultat pożittiv tal-UE, wara l-moviment liberu u l-paċi. Matul dawn l-aħħar tliet deċennji, aktar minn 10 miljun persuna pparteċipaw fil-programm, fi 33 pajjiż (l-UE flimkien mal-Iżlanda, il-Liechtenstein, il-Maċedonja ta' Fuq, in-Norveġja, is-Serbja u t-Turkija). Il-fergħa internazzjonali tal-Erasmus+ se toffri mobbiltà u kooperazzjoni fl-edukazzjoni, fit-taħriġ, fil-qasam taż-żgħażagħ, u fl-isport madwar id-dinja. Skeda informattiva dwar il-programm il-ġdid Erasmus+ 2021-2027 Il-programm ta' ħidma annwali għall-2021 għall-implimentazzjoni ta' “Erasmus+”: il-Programm tal-Unjoni għall-Edukazzjoni, it-Taħriġ, iż-Żgħażagħ u l-Isport Sejħiet għal proposti għall-programm Erasmus+ 2021